Die 16de FIFA Sokker-Wêreldbekertoernooi (Frans: Coupe du Monde – France 98; Engels: FIFA World Cup) is vanaf 10 Junie tot 12 Julie 1998 in Frankryk aangebied. Dit was die tweede Sokker-Wêreldbekertoernooi wat in Frankryk aangebied is, ná die toernooi van 1938, en die negende in Europa. Frankryk het die derde land geword wat die toernooi vir 'n tweede keer gehuisves het, net ná Meksiko in 1986 en Italië in 1990. 32 nasionale sokkerspanne het aan die FIFA Sokker-Wêreldbekertoernooi in 1998 deelgeneem. Die spanne is in agt groepe verdeel, waarvan die twee beste spanne van elke groep na die agtste eindrondte deurgedring het. Frankryk wen die trofee nadat hulle Brasilië met 3–0 in die eindstryd klop en sodoende hulle eerste wêreldbeker inpalm. Frankryk het die sewende nasie geword om 'n Wêreldbekertoernooi te wen en was ook die sesde gasheer na Uruguay in 1930, Italië in 1934, Engeland in 1966, Wes-Duitsland in 1974 en Argentinië in 1978 wat die toernooi gewen het. Met die verowering van die wêreldbekertitel het Frankryk outomaties vir die FIFA Sokker-Konfederasiebeker in 2001 in Suid-Korea en Japan gekwalifiseer.